EVROPSKA KOMISIJA Bruselj, 12.7.2018 COM(2018) 540 final POROČILO KOMISIJE Spremljanje uporabe prava Evropske unije

Letno poročilo 2017 {SWD(2018) 377 final}

{SWD(2018) 378 final}

{SWD(2018) 379 final}



Predgovor Izvrševanje je ključno za ustrezno izvajanje politike EU 1. Nova spodbuda za delovna mesta, rast in naložbe 2. Povezani enotni digitalni trg 3. Trdna energetska unija s podnebno politiko, usmerjeno v prihodnost 4. Bolj povezan in pravičnejši notranji trg z okrepljeno industrijsko bazo 5. Bolj poglobljena in pravičnejša ekonomska in monetarna unija 6. Območje pravice in temeljnih pravic, zasnovano na medsebojnem zaupanju 7. V smeri nove migracijske politike Predgovor Walter Hallstein, eden od mojih vélikih predhodnikov, je dejal, da je Evropska unija v svojem bistvu skupnost prava. Njegove besede so me spodbudile k študiju prava in nato oblikovale mojo kariero v politiki. V mojih očeh so te besede tudi danes enako resnične, kot so bile nekdaj. Pravo je še naprej naše najboljše orodje za zagotavljanje poštenosti, za zaščito naših svoboščin in za doseganje rezultatov za naše državljane. Zato sem pri prevzemu mandata novembra 2014 obljubil, da bom od vsega začetka sprejel bolj osredotočen pristop k politiki in pripravi zakonodaje. Zdaj si prizadevamo zagotoviti, da naši predlogi politike temeljijo na dokazih in javnih posvetovanjih. Cilj tega načina dela, ki tvori jedro agende za boljše pravno urejanje, je zagotoviti, da vsak ukrep iz zbirke pravil EU ustreza svojemu namenu ter da sta njegovo izvajanje in uporaba čim bolj preprosta. Vendar je vsako pravilo, ne glede na to, kako skrbno je oblikovano in pripravljeno, učinkovito le toliko kot njegovo izvajanje. Zato Komisija enako pozornost kot oblikovanju zakonov namenja tudi njihovi pravilni uporabi. Ključ do učinkovitega izvajanja prava EU sta sodelovanje in komunikacija med Komisijo in državami članicami. Zato sem pri vprašanjih izvrševanja vedno na prvo mesto postavil dialog. To je tudi razlog, da bomo še naprej podpirali države članice pri izvajanju prava EU. Hkrati moramo sprejeti odločne ukrepe zoper resne kršitve prava EU. Ob upoštevanju tega smo leta 2016 določili jasne prednostne naloge pri našem delu v zvezi s postopki za ugotavljanje kršitev in pritožbami. Od takrat se naša prizadevanja za izvrševanje osredotočajo na najpomembnejše kršitve prava EU, v zvezi s katerimi lahko ukrepanje na evropski ravni prinese resnično dodano vrednost. Naša naloga je na eni strani pomagati državam članicam pri izvajanju prava EU, na drugi strani pa strogo preganjati resne kršitve, ko se te zgodijo. Obe nalogi sta tesno povezani. To poročilo o uporabi prava EU v letu 2017 zajema prvo leto tega novega, bolj ciljno usmerjenega pristopa. Prvi rezultati novega pristopa so že vidni. Prosto gibanje delavcev je eden od največjih dosežkov EU, vendar imajo evropski državljani vtis, da se ta svoboščina ne uresničuje vedno pošteno. Zato smo leta 2014 uvedli pravila o izvrševanju direktive o napotitvi delavcev na delo, ki so začela veljati leta 2016 in nacionalnim organom dajejo dodatna orodja za boj proti zlorabam, goljufijam in neprijavljenemu delu. Komisija je leta 2017 uporabila svoja pooblastila za izvrševanje, da bi zagotovila, da države članice ta pravila izvajajo ustrezno in učinkovito. Poleg tega smo na področju varstva potrošnikov uporabili pooblastila za začetek postopka za ugotavljanje kršitev. Konkretne koristi tega občutijo tudi državljani, ko na primer poskrbimo, da se letovalcem na paketnih potovanjih v primeru stečaja organizatorja potovanja vrne denar.

Izvrševanje prinaša spremembe tudi v spletnem okolju. Vse več državljanov je čedalje bolj zaskrbljenih glede varstva njihovih osebnih podatkov. Zato smo uvedli nova pravila, ki zdaj določajo nov svetovni standard za varstvo zasebnosti državljanov. Skozi vse leto 2017 smo z državami članicami tesno sodelovali pri pripravi temeljev za začetek uporabe teh pravil maja 2018. Iz tega je razvidno, kako velik pomen pripisujemo podpori državam članicam, da bi te čim prej izpolnile obveznosti v skladu s pravom EU. Enak pristop smo sprejeli pri pravilih, ki krepijo našo varnost in ščitijo davkoplačevalski denar. Ta Komisija je okrepila boj proti pranju denarja in financiranju terorizma, da bi zagotovila boljše sodelovanje držav članic pri preprečevanju tovrstnega čezmejnega kriminala. To smo podpirali skozi vse leto 2017 s strogimi ukrepi, da bi zagotovili ustrezen prenos nove zakonodaje EU o preprečevanju pranja denarja v nacionalne zakonodaje. Ti primeri kažejo, kako lahko zakoni stvari spremenijo na bolje in kako se lahko z ustreznim izvrševanjem doseže, da se ta sprememba občuti v vsakdanjem življenju ljudi. Ravno to pa je bistvo skupnosti prava. Predsednik Evropske komisije Jean-Claude Juncker

Izvrševanje je ključno za ustrezno izvajanje politike EU Evropska unija lahko svoje politike uresniči le, če države članice pravilno in brez nepotrebnega odlašanja uporabljajo in izvajajo pravo EU. Komisija za zagotovitev, da se cilji politik EU dosežejo v praksi, uporablja širok nabor orodij, vključno s postopki za ugotavljanje kršitev. Bolj strateški pristop k izvrševanju pravil EU Komisija je v sporočilu z naslovom Pravo EU: z boljšo uporabo do boljših rezultatov napovedala nov pristop v svoji politiki na področju kršitev. Komisija se bo prednostno osredotočila na težave, v zvezi s katerimi lahko z izvršilnimi ukrepi omogoči resnične spremembe in zagotovi resnično dodano vrednost posameznikom in podjetjem. Enotni trg na primer zagotavlja ogromno priložnosti za evropska podjetja ter večjo izbiro in nižje cene za potrošnike. Ljudje lahko potujejo, živijo, delajo in študirajo, kjer koli želijo. Vendar se te koristi ne uresničijo, če države članice ne uporabljajo ali izvajajo pravil o enotnem trgu ali če je učinkovitost teh pravil zmanjšana zaradi drugih ovir. Pri delitvi pristojnosti med evropskimi institucijami ima Evropska komisija splošno odgovornost za začetek zakonodajnega postopka. Svet in Evropski parlament odločata o predlogih Komisije. Države članice so odgovorne za pravočasno in pravilno uporabo, izvajanje in izvrševanje prava EU v nacionalnem pravnem redu. Komisija zaključi ta krog: ko se njeni predlogi sprejmejo kot pravo EU, spremlja, ali države članice to pravo pravilno uporabljajo in v nasprotnem primeru ukrepa. Zadevne tri institucije so se v okviru Medinstitucionalnega sporazuma o boljši pripravi zakonodaje dogovorile, da bodo evropskim državljanom zagotovile odprto, jasno in dostopno zakonodajo EU, ki jo je mogoče učinkovito izvajati. Komisija v ta namen sodeluje z državami članicami: pripravlja načrte za izvedbo, s katerimi državam članicam pomaga pri izvajanju prava EU. Komisija pri pripravi predlogov za direktive z državami članicami razpravlja o tem, ali so potrebni „obrazložitveni dokumenti“, tj. dokumenti, v katerih države članice pojasnijo, kako so zadevno direktivo prenesle v svoje pravo. Ta dialog se nadaljuje v celotnem zakonodajnem postopku ter v poznejših fazah prenosa, izvajanja in uporabe prava EU. Komisija je v skladu z zavezami iz sporočila o strategiji za enotni trg in sporočila z naslovom Pravo EU: z boljšo uporabo do boljših rezultatov leta 2017 organizirala srečanja v okviru dialoga o skladnosti s tremi državami članicami: Belgijo, Irsko in Italijo. Razprave so bile osredotočene na pomanjkljivosti v zvezi s skladnostjo in prenosom, ki so bile ugotovljene pri pregledu notranjega trga, ter na tekoče postopke za ugotavljanje kršitev in nov razvoj v okviru strategije za enotni trg. Dialogi so se izkazali za koristne pri pridobivanju informacij o teh treh državah članicah in pri oceni stanja njihove nacionalne zakonodaje o enotnem trgu. Ko je zakonodaja EU sprejeta, jo morajo države članice učinkovito in pravočasno izvesti in uporabljati, da bi se uresničile predvidene koristi za javnost. Nova politika izvrševanja Komisije podpira doseganje ciljev politike EU. Zato bi morala Komisija ukrepati odločno in hitro, kadar kršitve ovirajo doseganje ciljev politike EU. Komisija je leta 2017 hitro ukrepala in začela postopke za ugotavljanje kršitev zoper 16 držav članic, ki niso sprejele ukrepov za zmanjšanje uporabe lahkih plastičnih nosilnih vrečk, kot se zahteva z direktivo o plastičnih vrečkah . V skladu s pravili EU bi morale države članice ta cilj doseči tako, da določijo ceno lahkih plastičnih nosilnih vrečk in/ali zagotovijo, da se na osebo letno uporabi omejeno število teh vrečk. Komisija je določila jasne prednostne naloge, ki bodo usmerjale njene ukrepe pri obravnavanju domnevnih kršitev prava EU. V skladu s temi prednostnimi nalogami in politično zavezo za bolj strateško izvrševanje prava EU Komisija ni nadaljevala postopkov, kadar se je to zdelo primerno z vidika politike. Evropska komisija je leta 2017 končala postopke za ugotavljanje kršitev in obravnavo pritožb zoper več držav članic na področju igranja iger na srečo. Komisija svojih pristojnosti za začetek postopka za ugotavljanje kršitev ne namerava prednostno uporabljati za spodbujanje enotnega trga EU na področju spletnih iger na srečo. Sodišče Evropske unije je večkrat priznalo pravice držav članic do omejitve iger na srečo, če je to potrebno za zaščito ciljev v javnem interesu, kot so varstvo mladoletnih oseb in boj proti zasvojenosti z igrami na srečo ter proti nepravilnostim in goljufijam. Komisija priznava širšo politično legitimnost ciljev v javnem interesu, ki si jih države članice prizadevajo doseči pri urejanju iger na srečo. Še naprej bo podpirala države članice pri prizadevanjih za posodobitev nacionalnih pravnih okvirov za spletne igre na srečo in olajšanje sodelovanja med nacionalnimi regulatorji iger na srečo. Hkrati in ob upoštevanju številnih sodb Sodišča Evropske unije, povezanih z nacionalno zakonodajo na področju iger na srečo, Komisija meni, da lahko nacionalna sodišča pritožbe v sektorju iger na srečo obravnavajo učinkoviteje kot Komisija. Da bi Komisija hitreje zagotovila skladnost v primerih, ko je to pomembno, je prilagodila svojo politiko glede uporabe mehanizma EU Pilot. V okviru tega mehanizma Komisija državam članicam pred začetkom formalnih postopkov neformalno sporoči svoje pomisleke glede morebitnih kršitev. EU Pilot ni več privzeti mehanizem za dialog z državami članicami o domnevnih kršitvah prava EU. Namesto tega bo Komisija praviloma začela postopke za ugotavljanje kršitev, ne da bi ob tem uporabila mehanizem EU Pilot. Zaradi tega se je znatno zmanjšalo število novih postopkov v okviru navedenega mehanizma, ki jih je Komisija začela leta 2017.

Ker Komisija daje veliko prednost preiskovanju primerov, v katerih države članice niso sporočile svojih nacionalnih ukrepov za prenos direktiv, je okrepila režim sankcij za te primere. Ko bodo taki primeri kršitev predloženi Sodišču, bo Komisija sistematično zahtevala, naj Sodišče naloži plačilo pavšalnega zneska in periodične denarne kazni. Komisija bo to politiko uporabila v zvezi s postopki za ugotavljanje kršitev, ki jih je začela po objavi sporočila z naslovom Pravo EU: z boljšo uporabo do boljših rezultatov 19. januarja 2017. Ker je od takrat preteklo razmeroma kratko obdobje, Komisija leta 2017 Sodišču na podlagi novega režima sankcij ni predložila nobenega primera. Komisija še naprej pripisuje velik pomen pomoči državljanov, podjetij in drugih zainteresiranih strani pri odkrivanju kršitev prava EU. Hkrati je enako pomembno, da javnost razume naravo postopka za ugotavljanje kršitev in v skladu s tem določi svoja pričakovanja. Glavni namen postopka za ugotavljanje kršitev je zagotoviti, da države članice spoštujejo pravo EU, ne pa zagotoviti pridobitev posamezne odškodnine ali nadomestila škode. Nekatere vrste primerov se lahko pogosto ustrezno obravnavajo z drugimi, učinkovitejšimi mehanizmi na ravni EU in nacionalni ravni, kot so SOLVIT, nacionalna sodišča in nacionalni varuhi človekovih pravic. Sporočilo z naslovom Pravo EU: z boljšo uporabo do boljših rezultatov je vsebovalo zavezo k okrepitvi sodelovanja z Evropsko mrežo varuhov človekovih pravic, da bi se spodbudilo dobro javno upravljanje pri uporabi prava EU na nacionalni ravni. Komisija se je leta 2017 oprla na to zavezo. Skupaj z Evropskim varuhom človekovih pravic in Evropsko mrežo varuhov človekovih pravic je organizirala delavnico za povečanje izmenjave informacij o tekočih preiskavah kršitev prava EU in pravnih sredstvih, ki so na voljo javnosti. Nacionalni parlamenti imajo ključno vlogo pri izvajanju zakonodaje EU v nacionalnem pravnem redu. Komisija lahko zato samo pozdravi njihovo povečano zanimanje za vprašanja, povezana z izvajanjem, uporabo in učinkovitim izvrševanjem prava EU. Komisija je poleg rednih izmenjav z nacionalnimi parlamenti o zakonodajnih predlogih ta dialog okrepila z vključevanjem posebnih vprašanj, povezanih z izvrševanjem. Leta 2017 je to priložnost izkoristila, da je pojasnila svojo novo politiko izvrševanja v izmenjavah z nemškim in češkim nacionalnim parlamentom.



1.Nova spodbuda za delovna mesta, rast in naložbe Glavna prednostna naloga Junckerjeve Komisije je spodbuditi naložbe, ki ustvarjajo delovna mesta, in okrepiti konkurenčnost Evrope. Vendar nepravilno in nepravočasno izvajanje pravil EU v državah članicah ogroža prizadevanja za oblikovanje pravega regulativnega okolja, ki bi podpiralo podjetja in ustvarjanje delovnih mest. Zagotavljanje poštenih delovnih pogojev v vsej EU Prosto gibanje delavcev na enotnem trgu je neločljivo povezano z zagotavljanjem podobne ravni zaščite na delovnem mestu v vsej EU. Direktiva o delovnem času določa minimalne zahteve glede varnosti in zdravja pri organizaciji delovnega časa. Dolg delovni čas in premalo počitka (zlasti v daljših časovnih obdobjih) imata lahko škodljive učinke na zdravje delavcev (npr. pogostejše nesreče in napake, več stresa in utrujenosti, kratko- in dolgoročna zdravstvena tveganja). Komisija je aprila 2017 predstavila „ razlagalno sporočilo “ o direktivi o delovnem času in poročilo o izvajanju te direktive. Ta instrumenta sta namenjena pojasnitvi veljavne zakonodaje. Cilj zadevnega sporočila je zlasti pomagati nacionalnim organom, pravnim strokovnjakom in socialnim partnerjem pri razlagi direktive. Zaradi neenake uporabe direktive o delovnem času v državah članicah so nekatere kategorije delavcev ostale brez varstva, ki jo ta zagotavlja. V javnem sektorju oborožene sile, policija in službe civilne zaščite, kot so zaporniško osebje in javne gasilske službe, niso vedno izkoristile prednosti direktive. Kar zadeva zasebni sektor, v nekaterih državah članicah tudi domači delavci niso mogli vedno izkoristiti svojih pravic na podlagi direktive. Pravica do plačanega letnega dopusta, ki je eden od temeljnih elementov direktive, ni bila vedno pravilno prenesena v nacionalno pravo. Ko je Komisija začela postopke za ugotavljanje kršitev, sta Francija in Španija leta 2017 spremenili svojo zakonodajo, da bi koristi direktive o delovnem času razširili na določene kategorije pripadnikov svojih policijskih enot. Komisija take pomanjkljivosti z izvršilnimi ukrepi odpravlja že 20 let. Poleg tega je Sodišče Evropske unije določbe direktive o delovnem času razlagalo v več kot 50 sodbah in sklepih. Učinek teh razlag je velik: nacionalna sodišča jih uporabljajo pri razlagi nacionalnega prava, zato jih morajo delodajalci upoštevati. Zakonodaja EU o varnosti in zdravju pri delu vzpostavlja visoke standarde varstva delavcev pred tveganji za varnost in zdravje pri delu. Prispeva k preprečevanju bolezni in nezgod, povezanih z delom, kar prispeva k izboljšanju življenj ljudi. Leta 2017 so morale države članice na podlagi izvršilnih ukrepov Komisije uveljaviti nacionalno zakonodajo, da bi zagotovile skladnost s pravom EU, zlasti z direktivo o poklicni izpostavljenosti elektromagnetnim sevanjem . Izvrševanje okoljskih predpisov Leta 2017 je Komisija pravno ukrepala zaradi neustreznega izvajanja okoljske zakonodaje.

Komisija je zoper Poljsko začela postopek pred Sodiščem Evropske unije zaradi razširitve poseka lesa v Beloveški pušči , ki je eden od zadnjih pragozdov v Evropi in zavarovano območje „Natura 2000“. Območje varuje vrste in habitate, ki so odvisni od pragozdov, med drugim tudi od razpoložljivosti odmrlega lesa. Za nekatere od teh vrst je Beloveška pušča najpomembnejše in poslednje preostalo območje na Poljskem. Ker se je sečnja začela v velikem obsegu, je Komisija Sodišču predlagala tudi, naj z začasno odredbo Poljski odredi takojšnjo ustavitev del. Sodišče je ugodilo predlogu Komisije in Poljski odredilo, naj takoj prekine ukrepe aktivnega gospodarjenja z gozdom v Beloveški pušči, razen v posebnih primerih, ko so ti ukrepi nujno potrebni za zagotavljanje javne varnosti. Sodišče je prvič potrdilo tudi, da bi se lahko Poljski naložile denarne kazni, če ne bi upoštevala odločitve Sodišča. Izboljšanje kakovosti zraka ostaja velik izziv. Kljub obveznosti držav članic, da javnosti zagotovijo dobro kakovost zraka, je kakovost zraka marsikje problematična že več let. Vsako leto je slaba kakovost zraka vzrok za več smrti kot prometne nesreče. Leta 2017 se je začelo skupaj 30 postopkov za ugotavljanje kršitev zaradi previsokih ravni delcev (PM10), dušikovega dioksida (NO2) in žveplovega dioksida (SO2) v zraku. Ta onesnaževala, ki so večinoma posledica človekovih dejavnosti, kot so promet, industrija in ogrevanje v gospodinjstvih, lahko povzročijo dihalne težave, pljučnega raka in prezgodnjo smrt. Sodišče je v prelomni sodbi zoper Bolgarijo zaradi preseganja mejnih vrednosti onesnaževanja z delci potrdilo izvršilne ukrepe Komisije. Komisija bo nadaljevala postopke za ugotavljanje kršitev glede kakovosti zraka, ki potekajo zoper druge države članice. Države članice morajo imeti tudi ustrezne sisteme za zbiranje in čiščenje komunalne odpadne vode, saj neprečiščena voda predstavlja tveganje za zdravje ljudi, celinske vode in morsko okolje. Leta 2017 je Sodišče potrdilo argumente Komisije v postopkih zoper Združeno kraljestvo in Grčijo zaradi nezadostnega čiščenja komunalne odpadne vode. Komisija je leta 2017 dejavno nadaljevala postopke za ugotavljanje kršitev zoper države članice, ki v svojo nacionalno zakonodajo niso prenesle revidirane direktive o presoji vplivov na okolje. Ta direktiva poenostavlja pravila za presojo morebitnih vplivov projektov na okolje. Hkrati je Komisija tesno sodelovala z nacionalnimi organi in drugimi zainteresiranimi stranmi, da bi podprla skladnost in rešila težave že v zgodnji fazi. Februarja 2017 so bila objavljena poročila za posamezne države o pregledu izvajanja okoljske politike , kar je prvi celoviti pregled tega, kako države članice okoljske politike in zakone EU uporabljajo v praksi. Komisija je na podlagi teh poročil začela dialoge z državami članicami. Poleg tega je vzpostavila instrument za medsebojno strokovno izmenjavo , da bi se spodbudila izmenjava strokovnega znanja med nacionalnimi, regionalnimi in lokalnimi javnimi organi, pristojnimi za izvajanje okoljske zakonodaje in politike EU. Izvrševanje kmetijskih predpisov Skupna kmetijska politika in izvrševanje s tem povezanih pravil EU zagotavljata podporo dohodkom kmetij in ustvarjanju okolju prijaznejšega kmetijstva. S temi ukrepi se prav tako povečujeta konkurenčnost sektorja in učinkovita raba virov ter podpira življenje na podeželju na splošno. Leta 2017 so bili ukrepi Komisije za izvrševanje kmetijskih predpisov osredotočeni na spremljanje, kako države članice izvajajo reformo neposrednih plačil . Komisija je začela dvostranske pogovore z državami članicami, ki so nepravilno uporabljale finančno pomoč v okviru sheme prostovoljne vezane podpore ter so to pomoč namenjale za podporo vrstam kmetovanja ali sektorjem, ki se ne srečujejo s tveganjem opustitve ali zmanjšanja proizvodnje, temveč z drugimi težavami. Težave pri izvajanju v praksi so pokazale, da je treba pojasniti veljavna pravila. Komisija je zato decembra 2017 sprejela uredbo, s katero so se prilagodili pogoji, pod katerimi lahko države članice kmetom dodelijo finančno podporo prek sheme prostovoljne vezane podpore. Komisija je z dialogom prepričala nacionalne organe ene države članice, naj spremenijo diskriminatorno določbo, ki je invalidom preprečevala, da bi zaprosili za finančno podporo za posodobitev svojih kmetijskih gospodarstev. Kazeini, snovi v mleku, se v industriji uporabljajo v različne namene. V številnih industrijah se uporabljajo kot vezivno sredstvo, so pomembna sestavina sira, uporabljajo pa se tudi kot aditiv za živilo. Predpisi EU o označevanju kazeinov in kazeinatov olajšajo prosti pretok teh proizvodov za nosilce živilske dejavnosti. Komisija je dejavno nadaljevala postopke za ugotavljanje kršitev zoper Ciper, Italijo in Združeno kraljestvo , saj te države tržnih standardov za kazeine in kazeinate niso pravočasno prenesle v svojo nacionalno zakonodajo.



Izvrševanje pravil na področju pomorskih zadev in ribištva Da bi Evropi pomagali pri prehodu na bolj „krožno“ gospodarstvo, ki bolj trajnostno uporablja naravne vire, je treba ribolovne vire upravljati trajnostno. To je potrebno tudi za dolgoročno zagotavljanje delovnih mest in rasti v ribiškem sektorju. Zato se je strategija izvrševanja Komisije leta 2017 osredotočala na področji ohranjanja ribištva in nadzora ribištva, ki sta ključni za vzpostavitev krožnega gospodarstva. Če države članice ne sprejmejo takojšnjih in učinkovitih ukrepov za preprečevanje nezakonitega, neprijavljenega in nereguliranega ribolova, EU težje preprečuje take prakse po vsem svetu.

Komisija je zoper Portugalsko uvedla postopke za ugotavljanje kršitev, saj so ribiška plovila, ki plujejo pod portugalsko zastavo in delujejo v vodah pod vodstvom Organizacije za ribištvo severozahodnega Atlantika, večkrat in dolgo časa sodelovala pri ribolovnih dejavnostih, ki so kršile ohranitvene ukrepe te organizacije. Nacionalni sistemi za spremljanje ribištva morajo zagotoviti odvračilne sankcije za hude kršitve pravil skupne ribiške politike EU. Komisija je sprejela ukrepe za odpravo sistemskih pomanjkljivosti, ki ovirajo odkrivanje nezakonitih ribolovnih dejavnosti in posledično škodijo trajnosti. V okviru skupne ribiške politike imajo ribiška plovila EU enak dostop do voda in virov v vseh vodah EU. Države članice morajo zagotoviti, da lahko plovila, ki plujejo pod zastavo drugih držav EU, za namene ribolova prosto dostopajo do voda pod jurisdikcijo teh držav. Komisija je nadalje ukrepala v postopku za ugotavljanje kršitev zoper Romunijo, saj ta ribiškim plovilom iz drugih držav članic ni zagotovila enakega dostopa do svojih voda. Zaradi konkurence za prostor v naših vodah – za naprave za obnovljivo energijo, ribogojstvo in druge uporabe – je treba bolj usklajeno upravljati naša morja. Pomorsko prostorsko načrtovanje poteka na čezmejni in medsektorski ravni, da se zagotovijo učinkovitost, varnost in trajnost človeških dejavnosti na morju. Komisija je leta 2017 sprejela ukrepe za zagotovitev pravočasnega prenosa skupnega okvira EU za pomorsko prostorsko načrtovanje v nacionalno zakonodajo držav članic.



Izvrševanje pravil na področju regionalne politike Evropski strukturni in investicijski skladi podpirajo naložbe v ključna področja politike, ki spodbujajo rast, v vsej EU. Države članice morajo za zagotovitev, da se sredstva uporabljajo čim bolj učinkovito, izpolniti nekatere predpogoje . Komisija preverja, ali so ti predpogoji izpolnjeni. Pri naložbah v državah članicah je treba upoštevati enake zakone in standarde EU, ki se uporabljajo v različnih sektorjih, kot so okoljski, zaposlitveni ali raziskovalni sektor. Leta 2017 se je Komisija osredotočila na izvrševanje predpogojev na področju javnih naročil, državne pomoči in celovitih načrtov za naložbe v promet ter v sektorju vode in odpadkov.



Boj proti goljufijam, ki škodijo proračunu EU Komisija je leta 2017 nadalje spremljala primere, ki so povzročili izgubo dohodka za proračun EU. Evropski urad za boj proti goljufijam (OLAF) je leta 2017 objavil poročilo o pomembnem primeru carinskih goljufij. To vključuje mednarodne organizirane kriminalne skupine, ki poiščejo pristanišča v EU z najšibkejšimi kontrolami, da bi lahko služile na račun prijav neresnično nizkih vrednosti tekstila in obutve, uvoženih iz Kitajske. Ker se carine in davek na dodano vrednost izračunavajo na podlagi vrednosti uvoženega blaga, lahko goljufi nezakonito izkoristijo pomanjkanje ustreznih kontrol, tako da plačajo precej nižji znesek, kot ga zakonsko dolgujejo. Preiskava urada OLAF je razkrila, da je najpomembnejše središče tega goljufivega prometa v Združenem kraljestvu. Ker je bilo blago večinoma namenjeno trgom drugih držav članic, vključno s Francijo, Španijo, Nemčijo in Italijo, so bili občutno prizadeti prihodki navedenih držav članic, povezani z davkom na dodano vrednost. Leta 2017 so inšpekcijski pregledi Komisije potrdili ugotovitve preiskave urada OLAF in tekoče goljufije v Združenem kraljestvu v obdobju 2011–2017. Komisija je od organov Združenega kraljestva ponovno zahtevala, naj končno izvedejo učinkovite popravne ukrepe za preprečitev uvoza močno podcenjenega tekstila in obutve iz Kitajske. Druge države članice so že izvedle te ukrepe, in sicer po tem, ko je Komisija izdala priporočila vsem državam članicam, vključno z Združenim kraljestvom. Komisija je ustrezno ukrepala za zaščito finančnih interesov Unije in od Združenega kraljestva zahtevala, naj sprejme potrebne ukrepe za zagotovitev razpoložljivosti vseh zneskov, dolgovanih v proračun EU. Komisija je zoper Nizozemsko in Združeno kraljestvo začela postopek pred Sodiščem, ker državi nista vplačali skupno 20 milijonov EUR carinskih dajatev, za katere je bil prikrajšan proračun EU (po odbitku stroškov pobiranja). Kar zadeva obe državi članici, so za izgubo tradicionalnih lastnih sredstev v proračunu EU kriva napačno izdana potrdila njunih čezmorskih držav in ozemelj. Pri Združenem kraljestvu je šlo za aluminij, ki so ga iz držav nečlanic EU uvozili v čezmorsko ozemlje (Angvila) in ga nato izvozili v EU. Uvoz je bil tako neupravičeno oproščen carine EU, saj Angvila ne bi smela izdati potrdila „EXP“. Pri Nizozemski je šlo za uvoz mleka v prahu in riža iz Curaçaa v obdobju 1997–2000 ter drobljencev in riževih izdelkov z Arube v obdobju 2002–2003, ki je bil neupravičeno oproščen carin EU, saj ti ozemlji ne bi smeli izdati potrdil „EUR.1“. Curaçao in Aruba sta oba čezmorski državi Nizozemske. Če država članica ne vplača v celoti svojega prispevka v proračun EU, morajo primanjkljaj kriti druge države članice.

2.Povezani enotni digitalni trg Cilj strategije za enotni digitalni trg je odstranitev spletnih ovir, zaradi katerih so ljudje v EU prikrajšani za blago in storitve. Izvrševanje načela „gostovanja kot doma“ Od 15. junija 2017 se za vse potnike EU uporabljajo pravila o „ gostovanju kot doma “. To pomeni, da ob obisku druge države članice za mobilne klice, besedilna sporočila in podatke plačajo enako ceno kot v državi članici prebivališča.

Leta 2017 je Komisija pozorno spremljala, ali države članice pravilno uporabljajo uredbo EU o gostovanju . Spremljanje je pokazalo na splošno uspešno izvajanje novih pravil o gostovanju in precejšnje povečanje prometa potnikov pri gostovanju od 15. junija 2017. Zagotavljanje zaupanja pri spletnih transakcijah Elektronski podpis, ki omogoča podpisovanje dokumentov v spletnem okolju, podobno kot se dokument podpiše s pisalom zunaj njega, se že uporablja v EU. Vendar so za varnost in pravno veljavnost elektronskih transakcij v čezmejnih okoliščinah (in na nacionalni ravni) potrebne druge storitve zaupanja , ki niso elektronski podpis. Leta 2017 je Komisija sprejela ukrepe za zagotovitev, da se uredba EU o storitvah zaupanja pravilno uporablja v vsej EU. Ukrepala je tudi, da bi elektronskim podpisom, elektronskim pečatom, časovnim žigom, storitvam elektronske dostave in avtentikaciji spletišč zagotovila čezmejno delovanje in enak pravni status v vsej EU, kot ga imajo tradicionalni na papirju temelječi postopki. Zagotavljanje boljše internetne povezljivosti Direktiva o znižanju stroškov postavitve širokopasovnih omrežij pomaga znižati stroške vzpostavitve hitrega interneta za do 30 %, kar pomeni, da lahko do njega dobi dostop več ljudi v EU. Ustrezno izvajanje direktive je bistvenega pomena za dokončanje enotnega digitalnega trga EU in povečanje povezljivosti. Potem ko je Komisija začela postopke za ugotavljanje kršitev, je večina držav članic v nacionalno zakonodajo prenesla direktivo o znižanju stroškov širokopasovnih povezav. Zadevi zoper Belgijo in Slovaško sta bili konec leta 2017 še vedno v obravnavi na Sodišču. Zagotavljanje varstva avtorske in sorodnih pravic Direktiva o kolektivnem upravljanju avtorske in sorodnih pravic izboljšuje upravljanje in preglednost organizacij za kolektivno upravljanje. Te organizacije upravljajo avtorsko in sorodne pravice v imenu imetnikov pravic, kot so avtorji, skladatelji ali izvajalci, v vsej Evropi. Olajšajo izdajanje licenc za pravice, zbiranje in razdelitev licenčnin ter spodbujajo raznolikost kulturnega izražanja. Direktiva prispeva tudi k večji razpoložljivosti in izbiri spletne glasbe v Evropi, tudi zunaj nacionalnih meja. Komisija je sprejela nadaljnje ukrepe pri postopkih za ugotavljanje kršitev zoper Bolgarijo, Španijo, Luksemburg, Poljsko in Romunijo, ker niso pravočasno prenesli direktive o kolektivnem upravljanju avtorske in sorodnih pravic . Uporaba pravil o avtorskih pravicah za spletišče za izmenjavo datotek vsak z vsakim (peer-to-peer) je bila pojasnjena v sodbi Sodišča Evropske unije o platformi „The Pirate Bay“. Platforma The Pirate Bay uporabnikom omogoča, da izmenjujejo in naložijo z avtorsko pravico varovana dela, razdrobljena na segmente (datoteke Torrent), ki jih imajo shranjena na svojih računalnikih. Imetniki upravljavcem in uporabnikom take vrste spletišča praviloma niso dali dovoljenja za izmenjavo njihovih del. Sodišče je menilo, da lahko dajanje na voljo in upravljanje spletne platforme za izmenjavo del, kot je The Pirate Bay, pomeni kršitev pravil EU o avtorskih pravicah. Tudi če zadevna avtorsko zaščitena dela v spletu objavijo uporabniki platforme za spletno izmenjavo in ne sama platforma, imajo upravljavci navedene platforme s svojo vlogo bistven pomen pri dajanju na voljo zadevnih del vsem uporabnikom platforme. Ob koncu leta je Komisija sprejela tudi sveženj o intelektualni lastnini. To zagotavlja smernice za razlago direktive o uveljavljanju pravic intelektualne lastnine, ki državam članicam olajša izvajanje direktive.







4.Bolj povezan in pravičnejši notranji trg z okrepljeno industrijsko bazo Enotni trg EU je še vedno najdragocenejša pridobitev Evrope za posameznike in podjetja. Zagotavlja ogromno priložnosti za evropska podjetja, pa tudi večjo izbiro in nižje cene za potrošnike. Prebivalci lahko potujejo, živijo, delajo in študirajo, kjer koli želijo. Vendar teh prednosti ni mogoče izkoristiti, če se pravila enotnega trga ne uporabljajo ali izvajajo ali če jih onemogočajo druge ovire. Zagotavljanje neizkrivljene konkurence Vsakdo ima pravico do popolne odškodnine za škodo, ki jo je utrpel zaradi kršitve protimonopolnih pravil EU, kot je delovanje kartela ali zloraba prevladujočega položaja na trgu. Vendar v praksi večina žrtev, zlasti malih in srednjih podjetij ter potrošnikov, redko dobi odškodnino od kršiteljev. Popolna odškodnina je pravica EU, vendar njeno izvajanje urejajo nacionalna pravila. Zaradi njih je pogosto drago in težko vložiti odškodninsko tožbo zaradi kršitve protimonopolnih pravil. Direktiva o odškodninskih tožbah zaradi kršitve protimonopolnih pravil , ki je bila sprejeta leta 2014, posameznikom in podjetjem pomaga pri uveljavljanju odškodninskih zahtevkov, na primer tako, da jim omogoča lažji dostop do dokazov za dokazovanje utrpele škode in jim dodeli več časa za vložitev zahtevkov pred nacionalnimi sodišči. Komisija je leta 2017 spremljala prenos direktive v nacionalno zakonodajo. Komisija je januarja 2017 začela postopke za ugotavljanje kršitev zoper 21 držav članic zaradi direktive o odškodninskih tožbah zaradi kršitve protimonopolnih pravil. Od takrat jih je večina sprejela ukrepe za prenos direktive v nacionalno zakonodajo. Do konca leta 2017 potrebnih ukrepov niso sprejele le Bolgarija, Grčija in Portugalska. Kar zadeva javno izvrševanje protimonopolnih pravil, je Grčija decembra 2017 Komisiji predlagala sklop popravnih ukrepov, ki tretjim osebam omogočajo dostop do proizvodnje električne energije iz lignita. Namen tega je odpraviti pomisleke glede konkurence, ki jih je Komisija opredelila v odločbi iz leta 2008. Poleg tega je Komisija leta 2017 nadaljevala pogovore s francoskimi organi, da bi poiskali ustrezne ukrepe za odpravo pomislekov glede konkurence, ki jih je prvič izrazila leta 2015. Ti se nanašajo na dejstvo, da je Francija z dodelitvijo večine državnih koncesij za vodno energijo enemu podjetju ohranila ali okrepila prevlado tega podjetja na francoskem trgu z električno energijo v nasprotju s pravili EU o konkurenci. Na področju državne pomoči je stalno izvrševanje sklepov o državni pomoči ključno za verodostojnost sistema Komisije za nadzor nad državno pomočjo. Komisija je vložila tožbo zoper Grčijo, ker ni izvedla odločbe Komisije iz leta 2008, s katero je ta zahtevala, naj izterja nezakonito državno pomoč, dodeljeno družbi Hellenic Shipyards.



Zagotavljanje prostega gibanja delavcev Državljani EU imajo pravico delati v kateri koli državi članici, ki jo izberejo. Hkrati je treba zaščititi pravice delavcev, ki se odločijo za delo v tujini. Države članice morajo v skladu z direktivo o ukrepih za lažje uresničevanje pravic, podeljenih delavcem v okviru prostega gibanja delavcev zagotoviti, da imajo mobilni delavci iz EU dostop do učinkovitega pravnega varstva, če so kršene njihove pravice. Prav tako morajo imenovati enega ali več organov za spodbujanje enakega obravnavanja, zagotavljanje podpore in pomoči mobilnim delavcem iz EU ter spodbujanje aktivnega dialoga med socialnimi partnerji, nevladnimi organizacijami in javnimi organi. Komisija je leta 2017 nadalje ukrepala v zvezi s kršitvami zoper osem držav članic (Češko, Estonijo, Ciper, Litvo, Luksemburg, Avstrijo, Portugalsko in Romunijo), ki v svojo nacionalno zakonodajo niso pravočasno prenesle obveznosti, ki izhajajo iz direktive o ukrepih za lažje uresničevanje pravic, podeljenih delavcem v okviru prostega gibanja delavcev . Zaradi tega ukrepanja so vse države članice pred koncem leta 2017 sprejele ukrepe, potrebne za prenos direktive. Prosto gibanje je ena od največjih prednosti enotnega trga, vendar mora potekati pošteno. Da bi se preprečil socialni damping pri opravljanju storitev, direktiva o izvrševanju pravil o napotitvi delavcev nacionalnim organom zagotavlja orodja za boj proti zlorabam in goljufijam ter izboljšanje njihovega upravnega sodelovanja in izmenjave informacij. Komisija je leta 2017 uporabila svoja pooblastila za izvrševanje, da bi zagotovila, da države članice direktivo o izvrševanju pravil o napotitvi delavcev takoj prenesejo v svojo nacionalno zakonodajo. Sprejela je nadaljnje korake pri postopkih za ugotavljanje kršitev, začetih zoper deset držav članic (Češko, Ciper, Španijo, Hrvaško, Madžarsko, Luksemburg, Portugalsko, Romunijo, Slovenijo in Švedsko).Zaradi tega ukrepanja so vse države članice pred koncem leta 2017 sprejele ukrepe, potrebne za prenos direktive.

Zagotavljanje prostega pretoka blaga V skladu s pravom EU so nacionalni organi odgovorni za preverjanje, da tip osebnega vozila izpolnjuje vse standarde EU, preden se lahko posamezna vozila prodajajo na enotnem trgu. Kadar proizvajalec avtomobilov krši zakonske zahteve, morajo nacionalni organi sprejeti popravne ukrepe (kot je odpoklic) ter uvesti učinkovite, odvračilne in sorazmerne kazni na podlagi nacionalne zakonodaje. Komisija je leta 2017 še naprej spremljala izvrševanje teh pravil s strani držav članic. V avtomobilskem sektorju je Komisija po razkritjih septembra 2015, da je skupina Volkswagen uporabljala programsko opremo za izogibanje emisijskim standardom za nekatera onesnaževala zraka, ugotovila, da več držav članic ni vzpostavilo ali uporabljalo sistemov kazni, s katerimi bi proizvajalce avtomobilov odvrnile od kršenja zakonodaje na področju emisij avtomobilov. Leta 2017 je Komisija sprejela nadaljnje ukrepe zoper Nemčijo, Grčijo, Španijo, Luksemburg in Združeno kraljestvo zaradi neizpolnjevanja obveznosti iz zakonodaje EU za homologacijo vozil. Komisija je začela tudi postopek za ugotavljanje kršitev zoper Italijo zaradi neizpolnjevanja obveznosti iz zakonodaje EU za homologacijo vozil v zvezi s skupino Fiat Chrysler Automobiles. Zagotavljanje svobode ustanavljanja Komisija je pozorno spremljala spremembe zakona o visokem šolstvu na Madžarskem. S temi spremembami so se dodale nove zahteve glede: ·potrebe po dvostranskih sporazumih med Madžarsko in visokošolskimi ustanovami iz držav zunaj Evropskega gospodarskega prostora in ·potrebe po zagotavljanju storitev visokošolskega izobraževanja tudi v državi izvora. Komisija je zoper Madžarsko začela postopek za ugotavljanje kršitev , saj te spremembe univerze iz EU in držav zunaj EU omejujejo pri njihovem delovanju. V skladu z direktivo o poklicnih kvalifikacijah so državljani EU upravičeni do priznanja svojih poklicnih kvalifikacij v drugi državi članici. S posredovanjem Komisije so organi na Irskem in v Avstriji priznali poklicne kvalifikacije hrvaških medicinskih sester. Poljska je po izvršilnem ukrepu Komisije odpravila minimalne tarife med patentnimi zastopniki in njihovimi strankami. Komisija je zoper Nemčijo začela postopek pred Sodiščem, ker je za arhitekte in inženirje uvedla fiksne tarife, ki veljajo le za arhitekte in inženirje v Nemčiji. Izboljšanje informacij in pomoči za državljane in podjetja Komisija je maja 2017 sprejela sveženj orodij za izboljšanje praktičnega delovanja enotnega trga EU za posameznike in podjetja. Akcijski načrt za SOLVIT krepi vlogo mreže SOLVIT kot praktičnega in neformalnega pravnega sredstva v primerih, ko javni organi v čezmejnem primeru kršijo pravice državljanov in podjetij EU. Na podlagi tega načrta se lahko pritožba, predložena Komisiji, posreduje mreži SOLVIT. Hkrati je Komisija sprejela ambiciozen predlog o enotnem digitalnem portalu , ki je odgovor na zahtevo podjetij, javnosti in drugih zainteresiranih strani po boljšem dostopu do enotnega trga. Enotni digitalni portal bo uporabnikom omogočil enostaven spletni dostop do informacij o pravilih EU in nacionalnih pravilih, do postopkov za izpolnjevanje teh pravil ter do pomoči in podpore na ravni EU in nacionalni ravni. Čezmejni uporabniki bi morali imeti možnost dostopa do teh spletnih storitev in njihove uporabe na enak način kot nacionalni uporabniki. Portal bo podprl čezmejno uporabo načela „samo enkrat“ z zagotavljanjem mehanizma za samodejno čezmejno izmenjavo dokazil. Namen načela „samo enkrat“ je zagotoviti, da morajo javnost in podjetja javni upravi samo enkrat predložiti iste informacije.

Enotni digitalni portal se odziva na potrebe uporabnikov v digitalnem svetu. Podjetjem bi lahko pomagal prihraniti več kot 11 milijard EUR letno, državljanom EU pa do 855 000 ur njihovega časa letno. Ta pobuda tudi spodbuja države članice k sprejetju strategij e-uprave ter zagotavljanju sodobne in učinkovite javne službe. Komisija je leta 2017 v tesnem sodelovanju z državami članicami začela povezovanje med poslovnimi registri , ki bo olajšalo dostop do informacij o podjetjih v EU doma in v tujini. Povezovanje poslovnih registrov na enotnem evropskem portalu za e-pravosodje omogoča elektronski dostop do informacij o podjetjih iz vseh poslovnih registrov v državah članicah v vsej EU. Ta sistem bo zdaj podjetjem, potrošnikom, vlagateljem in organom omogočil, da izvedo več o podjetjih, ki jih obravnavajo ali s katerimi želijo poslovati. Končni cilj je povečati zaupanje v enotni trg s preglednostjo in najnovejšimi informacijami o podjetjih v EU.



Izvrševanje unije kapitalskih trgov, pravil o finančnih storitvah in prostega pretoka kapitala Izvršilni ukrepi Komisije so se leta 2017 osredotočali na zagotavljanje, da so države članice izvajale direktive, ki so bile sprejete po finančni krizi. Njihov cilj je dodatno odpreti trge finančnih storitev EU, okrepiti odpornost in stabilnost finančnega sektorja ter izboljšati varstvo vlagateljev. Vključujejo direktivi o računovodstvu in revizijah , direktivo o hipotekarnih kreditih , direktivo o plačilnih računih in direktivo o razkritju nefinančnih informacij nekaterih velikih podjetij , ki spreminja direktivo o računovodstvu. Skoraj vse države članice so do konca leta 2017 sprejele ukrepe za prenos teh direktiv v svojo nacionalno zakonodajo. V številnih primerih so bili ti ukrepi sprejeti po tem, ko je Komisija začela postopke za ugotavljanje kršitev. Direktiva o trgih finančnih instrumentov je temelj reform, ki jih je EU uvedla za izboljšanje varstva vlagateljev po finančni krizi. Nova pravila bodo okrepila enotni trg, pri čemer bodo omogočila, da se s finančnimi instrumenti trguje na preglednih, dobro nadzorovanih, konkurenčnih in stabilnih trgih po celotnem Evropskem gospodarskem prostoru. Komisija je začela postopke za ugotavljanje kršitev zoper 19 držav članic zaradi prepoznega prenosa direktive o trgih finančnih instrumentov v nacionalno zakonodajo. Ustrezno izvajanje direktive o trgih finančnih instrumentov in drugih ustreznih direktiv (kot je direktiva o preglednosti) je potrebno za uresničitev unije kapitalskih trgov. Namen unije kapitalskih trgov je izboljšati dostop do finančnih sredstev, zlasti inovativnih, zagonskih ter malih in srednjih podjetij. Povečala naj bi tudi privlačnost kapitalskih trgov za male in institucionalne vlagatelje ter olajšala čezmejne naložbe. Komisija je spremljala skladnost držav članic z načelom prostega pretoka kapitala. Zoper Madžarsko je začela postopek pred Sodiščem , ker ta ni upoštevala pravil EU o pravicah čezmejnih vlagateljev v kmetijska zemljišča. Madžarska je sprejela zakon, ki je odpravil nekatere „pravice do užitka“ – pogodbe, ki dajejo pravico do uporabe in izkoriščanja nepremičnine – vlagateljev na Madžarskem. S tem so tuji in domači vlagatelji izgubili svoje pridobljene pravice in vrednost svojih naložb, ne da bi se jim zagotovilo nadomestilo.



Izvrševanje pravil o obdavčevanju in carinah Strategija izvrševanja Komisije na področju carine je bila osredotočena na zagotavljanje, da države članice carinski zakonik Unije uporabljajo pravilno in enotno, ter na odkrivanje dajatev z enakim učinkom kot carine, tudi znotraj EU. Ko je Komisija začela postopek za ugotavljanje kršitev, so italijanski organi spremenili svoja pravila za odpravo omejitve neposrednega carinskega zastopanja, ki je bilo v nasprotju s carinskim zakonikom Unije. Komisija je izvedla preiskavo za preverjanje združljivosti nacionalnih pravil o kontroli gotovine z zakonodajo EU. Zaradi posredovanja Komisije je Danska spremenila enotno upravno listino, ki se uporablja za carinske postopke in ni ustrezala zahtevam carinske zakonodaje EU. Na področju posrednega obdavčenja je Komisija pri prizadevanjih za izvrševanje dala prednost preganjanju kršitev, ki omejujejo svoboščine iz Pogodbe in močno vplivajo na delovanje notranjega trga. Madžarska je v okviru elektronskega sistema za spremljanje cestnega tovora od podjetij zahtevala, da davčni upravi poročajo o pošiljkah znotraj EU (in nekaterih domačih pošiljkah), ki se prevažajo po javnih cestah. Tak sistem je v nasprotju z direktivo o DDV, saj vpliva predvsem na čezmejne transakcije v EU in pri prečkanju mej močno obremenjuje podjetja. Komisija je zoper Madžarsko začela postopek za ugotavljanje kršitev . Komisija je ukrepala zoper Italijo, ker državljanom drugih držav članic EU, ki se ne nameravajo stalno naseliti v Italiji, ne priznava nižje stopnje za nakup prve neluksuzne nepremičnine.

Ena od prednosti notranjega trga je, da imajo posamezniki in podjetja svobodo gibanja, upravljanja in vlaganja zunaj nacionalnih meja. Vendar ker neposredno obdavčenje ni usklajeno v vsej EU, lahko ta svoboda pomeni, da se nekateri davčni zavezanci uspejo izogniti davku ali ga utajiti v svoji državi prebivališča. Davčni organi v EU so se zato dogovorili, da bodo tesneje sodelovali pri zagotavljanju plačila davkov ter boju proti davčnim goljufijam in davčnim utajam. To sodelovanje je bilo določeno v direktivi o upravnem sodelovanju . Direktiva državam članicam omogoča, da v vse bolj globaliziranem okolju zagotovijo, da vsi davčni zavezanci plačajo pravičen delež davka. Je glavno orodje za preglednost za boj proti davčnim utajam, ki so bile odkrite s primerom LuxLeaks ter dokumenti Paname in Paradise Papers. Izvršilni ukrepi Komisije so se leta 2017 osredotočali na zagotavljanje, da države članice izvedejo pomembne spremembe navedene direktive. Te spremembe se nanašajo na izmenjavo podatkov o davčnih stališčih in poročanje po državah . Do konca leta 2017 so skoraj vse države članice sprejele potrebne ukrepe. Sodišče je v temeljni sodbi velikega senata odločilo, da lahko imajo sodišča ene države članice nadzor nad zakonitostjo zahtevka po davčnih informacijah, ki jih druga država članica pošlje na podlagi direktive o upravnem sodelovanju. Vendar je tak nadzor omejen na preverjanje očitnega neobstoja verjetne pomembnosti zaprošenih informacij za zadevno davčno preiskavo. Komisija je leta 2017 postopek za ugotavljanje kršitev zoper Nemčijo (glede predpisov o davku na dediščino v zvezi s posebnimi preživninami) in Grčijo (glede obravnave volil za neprofitne organizacije z vidika davka na dediščino in za primarna prebivališča) končala po tem, ko sta državi uvedli spremembe. Zagotavljanja visoke ravni varstva potrošnikov Komisija je maja 2017 končala presojo ključnih delov zakonodaje EU na področju varstva potrošnikov in trženja. Na splošno je sklenila, da veljavna pravila še vedno ustrezajo svojemu namenu, če se ustrezno izvršujejo in uporabljajo. Kljub temu je opredelila več vrzeli. Zaradi tega in v odziv na primere množične škode, kot je škandal zaradi emisij avtomobilov leta 2015 ali množične odpovedi letov leta 2017 s strani letalske družbe, ki vplivajo na več sto tisoč potrošnikov v vsej EU, bo Komisija leta 2018 predstavila nov dogovor za potrošnike. To bo potrošnikom omogočilo, da njihove interese kolektivno zastopajo predstavniške organizacije. Ta pobuda bo zagotovila cenejša in učinkovitejša sredstva za zaustavitev in popravo kršitev, ki hkrati škodijo več potrošnikom EU. Izboljšala bo tudi javno izvrševanje z učinkovitejšimi, sorazmernejšimi in bolj odvračilnimi sankcijami za kršitev prava Unije na področju varstva potrošnikov. Komisija je končala postopek za ugotavljanje kršitev zoper Italijo zaradi paketnih potovanj, ko je ta svoje predpise uskladila z direktivo EU o paketnem potovanju iz leta 1990. Zakonodaja EU od organizatorjev paketnih potovanj zahteva jamstvo, ki potrošnikom zagotavlja, da v primeru plačilne nesposobnosti organizatorja prejmejo povračilo in se vrnejo domov. Po stečaju organizatorja potovanj Todomondo leta 2009 je italijanski nacionalni jamstveni sklad prejel več kot 4 000 zahtevkov v skupni višini skoraj 7 milijonov EUR. Vendar sklad ni imel dovolj denarja, da bi jih pokril. Ko je Komisija začela postopek za ugotavljanje kršitev, je Italija nezadostno financirani nacionalni jamstveni sklad nadomestila z obveznostjo organizatorjev potovanj in potovalnih agencij, da sklenejo zavarovanje ali zagotovijo bančno jamstvo za vsa plačila, ki jih prejmejo od potnikov. Italija je prav tako sprejela ureditve za povračila za vse potnike, ki so zaradi plačilne nesposobnosti v preteklosti izgubili denar. Leta 2015 je bila sprejeta nova direktiva o paketnih potovanjih , ki zaščito razširja zunaj običajnih paketnih potovanj, in hkrati ohranja visoko raven varstva v primeru plačilne nesposobnosti za potnike. Države članice morajo novo direktivo prenesti do januarja 2018, uporabljala pa se bo od julija 2018. Komisija bo preverila skladnost nacionalnih zakonov z novo direktivo. Kljub daljnosežnim varnostnim pravilom je na trgu še vedno preveč nevarnih in nedovoljenih izdelkov, ki lahko povzročijo velika tveganja za potrošnike. Komisija je leta 2017 sprejela blagovni sveženj, ki bo prispeval k izboljšanju izvrševanja usklajenih pravil EU o varnosti proizvodov.



Zagotavljanje visoke ravni varovanja javnega zdravja V zvezi z javnim zdravjem je Komisija spremljala, ali so države članice učinkovito uvedle določbe direktive o tobačnih izdelkih v svojo nacionalno zakonodajo. Cilj te direktive je zmanjšati uporabo tobaka, zlasti z odvračanjem mladih od kajenja in zagotavljanjem, da je celotna javnost seznanjena s škodljivimi učinki tobaka. Koristi znižanja stopenj kajenja so jasne: boljše zdravje ljudi, znatno znižanje stopenj kroničnih bolezni in prezgodnjih smrti, povezanih s tobakom, in gospodarski prihranki. Zmanjšanje porabe tobaka za le 2 % pomeni letni prihranek v zdravstvu v višini približno 506 milijonov EUR v vsej EU. Komisija je leta 2017 končala postopke za ugotavljanje kršitev zoper Belgijo, Dansko, Grčijo, Ciper, Litvo, Poljsko, Romunijo in Slovenijo, saj so te države članice sprejele ukrepe za pravočasni prenos direktive o tobačnih izdelkih v nacionalno zakonodajo. Pravica pacientov do dostopa do varnega in visokokakovostnega zdravstvenega varstva v drugih državah EU ostaja prednostna naloga Komisije. Komisija je leta 2017 pozorno spremljala izvajanje direktive o čezmejnem zdravstvenem varstvu .



Izvrševanje pravil o mobilnosti in prometu Komisija si je leta 2017 prizadevala za zagotovitev pravičnega ravnovesja med interesi socialne zaščite delavcev v cestnem prometu, pošteno konkurenco in svobodo čezmejnega opravljanja prevoznih storitev. Komisija je predlagala pojasnilo o tem, kako se pogoji za napotitev uporabljajo za cestni promet, pa tudi o učinkovitih izvršilnih ukrepih. Komisija je leta 2017 od Grčije zahtevala, naj v celoti uporablja pravila EU o pravicah potnikov, ki potujejo po morju . Grška nacionalna zakonodaja je potnikom preprečevala, da bi v celoti uživali pravice, ki jim jih zagotavlja zakonodaja Evropske unije, ko je njihova pomorska potniška storitev odpovedana ali odložena. Grški organi so zaradi ukrepanja Komisije v nacionalno pravo v celoti vključili pravice potnikov do pomoči, spremembe poti ali povračila v primeru odpovedanega odhoda ali zamude.

Cestni promet je najbolj razširjen način potovanja v EU in glavni vzrok nesreč. Tehnične okvare povzročijo številne nesreče: na evropskih cestah v nesrečah zaradi tehničnih okvar vsak dan umre več kot pet oseb. Tehnični pregledi vozil so zato bistvenega pomena za varnost v cestnem prometu. EU je leta 2014 sprejela nova pravila za poostritev režima preskušanja in razširila njegovo področje uporabe. Namen svežnja o tehničnih pregledih je preprečiti več kot 36 000 nesreč letno, povezanih s tehničnimi okvarami, in sicer z: ·izboljšanjem kakovosti pregledov vozil (s skupnimi minimalnimi standardi za opremo, usposabljanje inšpektorjev in oceno pomanjkljivosti); ·razširitvijo pregledov pritrjenosti tovora med inšpekcijskimi pregledi tovornih vozil; ·uvedbo obveznega testiranja za elektronske varnostne sestavne dele (kot so ABS – protiblokirni zavorni sistem, ESC – elektronski nadzor stabilnosti in zračne blazine); ·zajezitvijo goljufij s prirejanjem števila prevoženih kilometrov z registriranimi odčitki prevoženih kilometrov. Svežnja o tehničnih pregledih ni pravočasno preneslo 24 držav članic, zato je Komisija zoper njih začela postopke za ugotavljanje kršitev. V železniškem sektorju je Sodišče potrdilo , da morajo države članice zagotoviti, da se računi prevoznikov v železniškem prometu vodijo na način, ki zagotavlja spoštovanje prepovedi prenosa javnih sredstev, namenjenih za področje upravljanja železniške infrastrukture, na področje opravljanja prevoznih storitev. Državam članicam ni treba voditi ločenih računov za vsako pogodbo o izvajanju javne služb. Komisija bo dejavno spremljala izvajanje sodbe. Sodišče je v prelomni sodbi pojasnilo, da je treba storitev posredovanja elektronske platforme Uber, katere cilj je prek aplikacije za pametni telefon odplačno povezovati nepoklicne voznike, ki uporabljajo svoje lastno vozilo, z osebami, ki iščejo prevoz v mestu, opredeliti kot „prevozno storitev“. Zato so države članice pristojne, da določijo pogoje opravljanja storitev posredovanja, kot je UBER, v skladu s splošnimi pravili Pogodbe o delovanju EU. 5.Bolj poglobljena in pravičnejša ekonomska in monetarna unija „Bolj poglobljena in pravičnejša ekonomska in monetarna unija“ je temeljni del ukrepanja Evropske komisije ob ekonomski in finančni krizi. Cilj te politike je utrditi gospodarstvo EU tako, da se ustvarijo nova delovna mesta in izboljša življenjski standard ljudi. Izvrševanje pravil ekonomske in monetarne unije Ekonomska in monetarna unija sta bistveni del procesa povezovanja EU. Dokončanje ekonomske in monetarne unije ni samo sebi namen, ampak je potrebno za zagotavljanje stabilnosti ter močnejše, trajnostne in vključujoče rasti v euroobmočju in EU kot celoti, da bi se izboljšala življenja vseh. V odziv na finančno in gospodarsko krizo leta 2008 je bilo sprejetih več pravnih aktov ( „zakonodajni šesterček“ iz leta 2011 in „zakonodajni dvojček“ iz leta 2013 ) za okrepitev okvira EU za ekonomsko upravljanje. Komisija je leta 2017 posebno pozornost namenila prenosu direktive o zahtevah v zvezi s proračunskimi okviri držav članic . Poleg tega je lahko euro v očeh javnosti in podjetij močna in zanesljiva valuta le, če je ustrezno zaščitena pred ponarejanjem. Komisija je leta 2017 preverila, kako države članice izvajajo direktivo o kazenskopravni zaščiti eura in drugih valut pred ponarejanjem . Komisija je začela postopke za ugotavljanje kršitev zoper Bolgarijo, Hrvaško, Luksemburg in Slovenijo, ker v nacionalno zakonodajo niso pravočasno prenesli direktive o kazenskopravni zaščiti eura in drugih valut pred ponarejanjem.



Izvrševanje pravil bančne unije Kar zadeva bančno unijo, je Komisija nadalje preverjala izvajanje direktive o kapitalskih zahtevah IV , direktive o sistemih jamstva za vloge ter direktive o sanaciji in reševanju bank . Ti instrumenti EU so namenjeni zagotavljanju, da so banke močnejše in nadzor nad njimi boljši ter da se lahko težave lažje rešujejo brez davkoplačevalskega denarja.

Za močno ekonomsko in monetarno unijo ter bančno unijo morajo biti države članice tudi pozorne na ohranjanje in spoštovanje neodvisnega in avtonomnega delovanja centralnih bank. Ta neodvisnost jim omogoča, da prispevajo k številnim nalogam, ki so jim bile s pravom EU dodeljene na področju monetarne politike in nadzora bank, ter jih izvajajo. Zato je Komisija še naprej pozorna na to vprašanje. Slovenski organi so v predkazenski preiskavi v prostorih Banke Slovenije zasegli podatke, vključno z dokumenti ECB. Komisija je leta 2017 zaradi tega incidenta začela postopek za ugotavljanje kršitev zoper Slovenijo, ker naj bi javni organi kršili Protokol št. 7 o privilegijih in imunitetah EU. Ta primer je pomemben zaradi morebitnega učinka zasegov v centralnih bankah na njihovo neodvisnost in avtonomijo na področju monetarne politike in nadzora bank. To je treba uravnotežiti z dolžnostjo lojalnega sodelovanja med centralnimi bankami in javnimi organi v kazenskih preiskavah.

6.Območje pravice in temeljnih pravic, zasnovano na medsebojnem zaupanju Na področju pravosodja Komisija zagotavlja spoštovanje pravne države in Listine o temeljnih pravicah. Zagotavlja tudi spoštovanje posebnih pravic, kot so pravica do prostega gibanja, varstvo podatkov, enakost spolov, nediskriminacija, pravice žrtev in pravica do poštenega sojenja v kazenskih postopkih. Te teme so med prednostnimi nalogami Komisije, saj vplivajo na življenja ljudi. Komisija je v okviru evropskega semestra še naprej spodbujala države članice, naj izboljšajo učinkovitost svojih zmogljivosti za izvrševanje. To se zlasti nanaša na neodvisnost, kakovost in učinkovitost njihovih nacionalnih pravosodnih sistemov. Podpiranje načela pravne države in temeljnih pravic Komisija si je leta 2017 prizadevala za spodbujanje in podpiranje spoštovanja načela pravne države v vsej EU. Zlasti je nadaljevala dialog s poljskimi organi na podlagi okvira za zaščito načela pravne države. Ko so politične in zakonodajne spremembe v nekaterih državah članicah ogrozile skupne temelje EU, je Komisija odločno ukrepala. Komisija je zoper Poljsko začela postopek za ugotavljanje kršitev zaradi kršitev prava EU v poljskem zakonu o organizaciji rednih sodišč. Ključni pravni pomislek Komisije glede tega zakona zadeva diskriminacijo na podlagi spola, saj zakon uvaja različno upokojitveno starost za sodnice (60 let) in sodnike (65 let). To je v nasprotju s členom 157 Pogodbe o delovanju Evropske unije (PDEU) in direktive o enakosti spolov pri zaposlovanju. Komisija je opozorila tudi, da bo neodvisnost poljskih sodišč okrnjena zaradi dejstva, da lahko minister za pravosodje po lastni presoji podaljša mandat sodnikom, ki so dosegli upokojitveno starost. Komisija je zoper Madžarsko začela postopek za ugotavljanje kršitev zaradi madžarskih zakonov, ki uvajajo nove obveznosti glede registracije, poročanja in preglednosti za tuje organizacije civilne družbe. Postopek se nanaša na skladnost zakonov z določbami Pogodbe EU o prostem pretoku kapitala, pa tudi s pravico do svobode združevanja ter pravicama do spoštovanja zasebnega življenja in varstva osebnih podatkov iz Listine EU o temeljnih pravicah.



Izboljšanje varstva podatkov Komisija je skozi vse leto 2017 države članice podpirala pri pripravah na uporabo Komisija je skozi vse leto 2017 države članice podpirala pri pripravah na uporabo splošne uredbe o varstvu podatkov od maja 2018. Z uredbo se bo uvedel enoten sklop pravil EU o varstvu podatkov, okrepila se bosta zaupanje in varnost posameznikov ter določila enotna pravila za podjetja. Usklajena uporaba teh pravil je bistvena. Komisija je državam članicam pomagala tudi pri pripravah na prenos direktive za policijske organe in organe kazenskega pravosodja o obdelavi in prostem pretoku osebnih podatkov za namene preprečevanja, preiskovanja, odkrivanja ali pregona kaznivih dejanj ali izvrševanja kazenskih sankcij. Ta direktiva bo zagotovila, da so podatki o žrtvah, pričah in osebah, osumljenih kaznivih dejanj, ustrezno varovani v okviru kazenske preiskave ali kazenskega pregona. Hkrati bodo bolj usklajeni zakoni tudi olajšali čezmejno sodelovanje policije ali tožilcev pri boju proti kaznivim dejanjem in terorizmu. Komisija je januarja 2017 sprejela sporočilo o mednarodnem pretoku podatkov . V njem je določena politika Komisije za olajšanje naraščajočega mednarodnega prenosa podatkov na področjih trgovine in kazenskega pregona ob zagotavljanju visoke ravni varstva podatkov.

in kazenskega pregona ob zagotavljanju visoke ravni varstva podatkov.



Boj proti diskriminaciji Komisija je pozorno spremljala uporabo direktive o rasni enakosti , zlasti glede dostopa romske skupnosti do izobraževanja in nastanitve. Ta direktiva je ključni del zakonodaje EU za boj proti diskriminaciji na podlagi rasnega ali etničnega izvora in uveljavlja načelo enakega obravnavanja. Leta 2017 je Sodišče Evropske unije dodatno pojasnilo pravila EU, ki se uporabljajo za nediskriminacijo na delovnem mestu. Sodišče je v dveh zadevah, ki se nanašata na ženski, ki sta ju delodajalca odpustila zaradi nošenja islamskih naglavnih rut na delovnem mestu ( Achbita in Bougnaoui ), doseglo občutljivo ravnovesje med svobodo veroizpovedi, svobodo vodenja podjetja in načelom nediskriminacije. Sodišče je odločilo, da lahko podjetja zaposlenim prepovedo nošenje vidnih verskih simbolov na delovnem mestu kot del splošne politike podjetja, ki prepoveduje vse verske in politične simbole. Politika politične, filozofske in verske nevtralnosti lahko pomeni legitimen cilj, ki upravičuje različno obravnavanje, če so načini uresničevanja tega cilja primerni in nujni. Sodišče je nadalje pojasnilo, da stranke ne morejo preprosto zahtevati, naj delavci odstranijo naglavne rute, če podjetje nima politike, ki bi prepovedovala verske simbole. Izvrševanje pravil na področju varnosti Leta 2017 se je delo na področju izvrševanja izvajalo v okviru evropske agende za varnost in razvoja varnostne unije. Izvajanje pravil EU na tem področju je ključnega pomena za zagotavljanje visoke ravni varnosti v vsej EU. Redna poročila o napredku varnostne unije se nanašajo na stalna prizadevanja za zagotovitev popolnega in pravilnega izvajanja pravil. Komisija je leta 2017 sprejela nadaljnje ukrepe v zvezi s postopki za ugotavljanje kršitev, ki jih je začela leta 2016 v zvezi z instrumenti policijskega sodelovanja, ki spadajo pod nekdanji „tretji steber“. Prednost je dala izvajanju prümskega okvira (orodja za izmenjavo informacij, ki omogoča samodejno primerjavo profilov DNK, podatkov o prstnih odtisov in podatkov o registraciji vozil) in „švedske pobude“ (ki omogoča učinkovito izmenjavo informacij in obveščevalnih podatkov med organi kazenskega pregona pri vodenju preiskav kaznivih dejanj ali operacij zbiranja obveščevalnih podatkov o kaznivih dejanjih). Komisija je to storila s sprejetjem nadaljnjih ukrepov v postopkih za ugotavljanje kršitev, ki jih je začela zoper Grčijo , Irsko, Hrvaško, Italijo in Luksemburg . Komisija Evropskemu parlamentu, Evropskemu svetu in Svetu redno poroča o napredku pri vzpostavljanju učinkovite in prave varnostne unije. To vključuje uporabo orodij za izvrševanje za prispevanje k utrjevanju varnostne unije. Direktiva o evropskem preiskovalnem nalogu v kazenskih zadevah in četrta direktiva o preprečevanju pranja denarja sta ključni orodji za učinkovito sodelovanje v boju proti čezmejnemu kriminalu in terorizmu. Ti direktivi prispevata k ciljem agende za varnost. Četrta direktiva o preprečevanju pranja denarja krepi obstoječa pravila ter izboljšuje učinkovitost in preglednost boja proti pranju denarja in financiranju terorizma.